CELEX: 32004R2082
Language: hr
Date: 2004-12-06 00:00:00
Title: Uredba Komisije (EZ) br. 2082/2004 od 6. prosinca 2004. o izmjeni Uredbe (EZ) br. 216/96 o utvrđivanju pravila postupka žalbenih vijeća Ureda za usklađivanje na unutarnjem tržištu (žigovi i dizajni)

17/Sv. 002
            
            
               HR
            
            
               Službeni list Europske unije
            
            
               82
            
         32004R2082
   
               L 360/8
            
            
               SLUŽBENI LIST EUROPSKE UNIJE
            
            
               06.12.2004.
            
         
      UREDBA KOMISIJE (EZ) br. 2082/2004
   od 6. prosinca 2004.
   o izmjeni Uredbe (EZ) br. 216/96 o utvrđivanju pravila postupka žalbenih vijeća Ureda za usklađivanje na unutarnjem tržištu (žigovi i dizajni)
   KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske zajednice,
   uzimajući u obzir Uredbu Vijeća (EZ) br. 40/94 od 20. prosinca 1993. o žigu Zajednice (1), a posebno njezin članak 157. stavak 3.,
   budući da:
   
               (1)
            
            
               Uredbom (EZ) br. 422/2004 izmijenjena je Uredba (EZ) br. 40/94 vezano uz, između ostalog, organizaciju i postupke žalbenih vijeća kako je predviđeno člancima 130. i 131.
            
         
               (2)
            
            
               Uredbom (EZ) br. 422/2004 uvedeno je, među ostalim, novo mjesto predsjednika žalbenih vijeća, uspostavljeno prošireno žalbeno vijeće i propisano da pod određenim uvjetima, odluke žalbenih vijeća može donositi jedan član. Stoga je potrebno detaljno odrediti ovlasti predsjednika žalbenih vijeća, sastav i ovlasti žalbenih vijeća, dodjeljivanje predmeta žalbenim vijećima, sastav proširenog vijeća, predmete koji se upućuju proširenom vijeću i predmete o kojima može odlučivati jedan član.
            
         
               (3)
            
            
               Praktičan rad žalbenih vijeća pokazao je potrebu za uvođenjem određenih promjena u organizaciji i postupcima, uključujući promjene uloge tajništva i određenih postupovnih aspekata. Centralizacija službe tajništva i promjena njezinih ovlasti i pravila o razmjeni podnesaka među strankama, trebale bi osigurati veću učinkovitost žalbenih vijeća u rješavanju predmeta. Kako se ne bi ulazilo u postupke koji su već u tijeku kad ova Uredba stupi na snagu, mora se osigurati prijelazno razdoblje s obzirom na razmjenu podnesaka stranaka.
            
         
               (4)
            
            
               Mjere predviđene ovom Uredbom u skladu su s mišljenjem Odbora za pristojbe, provedbenim pravilima i postupkom žalbenih vijeća pri Uredu za usklađivanje na unutarnjem tržištu (žigovi i dizajni),
            
         DONIJELA JE OVU UREDBU:
   Članak 1.
   Uredba (EZ) br. 216/96 mijenja se kako slijedi:
   
               1.
            
            
               Članak 1. zamjenjuje se sljedećim:
               „Članak 1.
               Predsjedništvo žalbenih vijeća
               1.   Tijelo navedeno u člancima 130. i 131. Uredbe je predsjedništvo žalbenih vijeća (dalje u tekstu predsjedništvo).
               2.   Predsjedništvo se sastoji od predsjednika žalbenih vijeća kao predsjedavajućeg, predsjedavajućih svakog pojedinog vijeća i članova vijeća koje biraju među sobom svake kalendarske godine svi članovi vijeća, osim predsjednika vijeća i predsjedavajućih pojedinih vijeća. Broj tako izabranih članova iznosi četvrtinu članova vijeća, osim predsjednika žalbenih vijeća i predsjedavajućih pojedinih vijeća, zaokružen prema potrebi na više.
               3.   U nemogućnosti djelovanja predsjednika žalbenih vijeća ili ako je njegovo mjesto prazno, predsjedništvom predsjeda:
               
                           (a)
                        
                        
                           predsjedavajući pojedinog vijeća koji ima najduži staž u žalbenim vijećima; ili
                        
                     
                           (b)
                        
                        
                           ako predsjedavajući pojedinim vijećima imaju jednak staž u službi, najstariji među onima koji se kvalificiraju u skladu s prethodnom točkom.
                        
                     4.   Odluka predsjedništva važeća je samo ako su prisutne najmanje dvije trećine njegovih članova, uključujući predsjedavajućeg i predsjedavajuće dvaju vijeća. Odluke predsjedništva donose se većinom glasova. U slučaju jednakog broja glasova odlučuje glas predsjedavajućeg.
               5.   Prije početka svake kalendarske godine i ne dovodeći u pitanje članak 1. stavak (b), predsjedništvo odlučuje o objektivnim kriterijima za raspodjelu predmeta među vijećima za predmetnu kalendarsku godinu i imenuje stalne i zamjenske članove svakog vijeća za tu godinu. Svaki član žalbenih vijeća može biti imenovan u nekoliko vijeća kao stalan ili zamjenski član. Prema potrebi te se mjere mogu izmijeniti tijekom predmetne kalendarske godine. Odluke koje donese predsjedništvo u skladu s ovim stavkom objavljuju se u Službenom listu Ureda.
               6.   Predsjedništvo je također nadležno za:
               
                           (a)
                        
                        
                           utvrđivanje pravila postupovne prirode koja su potrebna za rješavanje predmeta iznesenih pred vijeća i pravila koja su potrebna za organizaciju rada vijeća;
                        
                     
                           (b)
                        
                        
                           odlučivanje u svakom sukobu vezanom uz raspodjelu predmeta među žalbenim vijećima;
                        
                     
                           (c)
                        
                        
                           utvrđivanje internih pravila predsjedništva;
                        
                     
                           (d)
                        
                        
                           utvrđivanje praktičnih uputa postupovne prirode za stranke uključene u postupke pred žalbenim vijećima, na primjer, vezano uz podnošenje pisanih izjava i u usmenim postupcima;
                        
                     
                           (e)
                        
                        
                           provođenje svih drugih ovlasti koje su mu dodijeljene ovom Uredbom.
                        
                     7.   Predsjednik žalbenih vijeća savjetuje se s predsjedništvom o troškovima vijeća, o čemu obavješćuje predsjednika Ureda kako bi se izradio nacrt procjene troškova, i ako je potrebno savjetuje se o svim drugim pitanjima vezanim uz upravljanje žalbenim vijećima.”
            
         
               2.
            
            
               Umeću se članci 1.a do 1.d:
               „Članak 1.a
               Veliko vijeće
               1.   Prošireno vijeće uspostavljeno člankom 130. stavkom 3. Uredbe je Veliko vijeće.
               2.   Veliko vijeće sastoji se od devet članova uključujući predsjednika žalbenih vijeća koji njime predsjeda, predsjedavajućih pojedinih vijeća, izvjestitelja, određenog prije upućivanja na Veliko vijeće, ako je primjenjivo, i članove izvučene iz rotacije s popisa koji sadrži imena svih članova žalbenih vijeća, osim predsjednika žalbenih vijeća i predsjedavajućih pojedinih vijeća.
               Predsjedništvo sastavlja popis naveden u prvom stavku i uspostavlja pravila u skladu s kojima se članovi izvlače s tog popisa na temelju objektivnih kriterija. Popis i pravila objavljuju se u Službenom listu Ureda. Ako izvjestitelj nije određen prije upućivanja u Veliko vijeće, predsjedavajući Velikog vijeća imenuje izvjestiteljem jednog od članova Velikog vijeća.
               3.   Ako je predsjednik žalbenih vijeća u nemogućnosti obavljati posao ili je njegovo mjesto nepopunjeno ili se radi o slučaju isključivanja ili prigovora u smislu članka 132. Uredbe, Velikim vijećem predsjeda:
               
                           (a)
                        
                        
                           predsjedavajući pojedinog vijeća, koji ima najduži staž u žalbenim vijećima; ili
                        
                     
                           (b)
                        
                        
                           ako predsjedavajući pojedinim vijećima imaju jednak staž u službi, najstariji među onima koji se kvalificiraju u skladu s prethodnim podstavkom.
                        
                     4.   Ako neki drugi član Velikog vijeća nije u mogućnosti obavljati posao ili u slučaju isključivanja i prigovora u smislu članka 132. Uredbe, on ili ona će biti zamijenjeni osobom koja se nalazi najviše na popisu navedenom u stavku 2. ovog članka.
               5.   Veliko vijeće donosi odluke i usmeni se postupci održavaju pred njim samo ako je prisutno sedam njegovih članova, uključujući predsjedavajućeg i izvjestitelja.
               Ako Veliko vijeće donosi odluke u prisutnosti samo osam njegovih članova, član koji ima najmanje staža pri žalbenim vijećima ne glasuje, osim ako taj član nije predsjedavajući jednim vijećem ili izvjestitelj, u kojem slučaju ne glasuje sljedeći član s najmanje staža osim predsjedavajućeg ili izvjestitelja.
               Članak 1.b
               Upućivanje na Veliko vijeće
               1.   Vijeće kojem je pojedini predmet dodijeljen može isti uputiti na Veliko vijeće, ako vjeruje da je to opravdano pravnom težinom, važnošću predmeta ili posebnim okolnostima, na primjer, ako su žalbena vijeća donijela različite odluke o pravnom pitanju koje se pojavljuje u tom predmetu.
               2.   Vijeće upućuje predmet koji mu je dodijeljen Velikom vijeću, ako smatra da se mora odmaknuti od tumačenja relevantnog zakonodavstva danog u ranijoj odluci Velikog vijeća.
               3.   Predsjedništvo može, na prijedlog predsjednika žalbenih vijeća na njegovu ili njezinu vlastitu inicijativu ili na zahtjev člana predsjedništva, uputiti Velikom vijeću predmet koji je dodijeljen pojedinom vijeću ako smatra da je to opravdano pravnom težinom, važnošću predmeta ili posebnim okolnostima, na primjer, ako su Žalbena vijeća donijela različite odluke o pravnom pitanju koje se pojavljuje u tom predmetu.
               4.   Veliko vijeće bez odgode upućuje predmet natrag onom vijeću kojem je prvobitno dodijeljen ako smatra da nisu zadovoljeni uvjeti za prvobitno upućivanje.
               5.   Sve odluke vezane uz upućivanje Velikom vijeću se obrazlažu i o njima se obavješćuju stranke.
               Članak 1.c
               Odluke jednog člana
               1.   Predsjedništvo donosi okvirni popis vrsta predmeta koje vijeća mogu, osim ako se ne radi o posebnim okolnostima, dodijeliti jednom članu, kao što su odluke o zaključivanju postupka zbog sporazuma među strankama, odluke o troškovima i o dopustivosti tužbe.
               Predsjedništvo može sastaviti i popis vrsta predmeta koji se ne smiju dodijeliti samo jednom članu.
               2.   Vijeće može delegirati na svog predsjedavajućeg donošenje odluke o dodjeli jednom članu predmeta koji su obuhvaćeni vrstama predmeta koje je definiralo predsjedništvo u skladu sa stavkom 1.
               3.   O odluci da se predmet dodijeli jednom članu obavješćuju se stranke.
               Član kojem je predmet dodijeljen upućuje ga vijeću ako smatra da uvjeti za dodjelu predmeta nisu ispunjeni.
               Članak 1.d
               Upućivanje predmeta nakon presude Suda
               1.   Ako, u skladu s člankom 63. stavku 6. Uredbe, mjere potrebne za izvršavanje presude Suda koja u cijelosti ili djelomično poništava odluku žalbenih vijeća ili Velikog vijeća, uključuju ponovno razmatranje predmeta koji je bio predmet te odluke, predsjedništvo odlučuje upućuje li se predmet vijeću koje je donijelo tu odluku, drugom vijeću ili Velikom vijeću.
               2.   Ako se predmet uputi drugom vijeću u njemu ne smije biti članova koji su sudjelovali u donošenju pobijane odluke. Ova se odredba ne primjenjuje ako se predmet upućuje Velikom vijeću.”
            
         
               3.
            
            
               Članak 4. stavak 3. se briše, a članak 4. stavak 4. postaje članak 4. stavak 3.
            
         
               4.
            
            
               Članak 5. zamjenjuje se sljedećim:
               „Članak 5.
               Prijamni ured
               1.   Pri žalbenim vijećima uspostavlja se prijamni ured pod vodstvom predsjednika žalbenih vijeća, koji je, među ostalim, odgovoran za zaprimanje, odašiljanje, čuvanje i objavljivanje svih dokumenata koji se odnose na postupke pred žalbenim vijećima i za sastavljanje odgovarajućih spisa.
               2.   Na čelu prijamnog ureda je tajnik. Predsjednik žalbenih vijeća imenuje jednog od djelatnika žalbenih vijeća da obavlja poslove tajnika kad je tajnik odsutan ili u nemogućnosti obavljati posao ili ako je mjesto tajnika nepopunjeno.
               3.   Tajnik posebno nadzire poštovanje rokova i drugih formalnih uvjeta vezanih uz izjavljivanje žalbe i izjave o njezinoj utemeljenosti.
               Ako se zamijeti nepravilnost zbog koje bi žalba mogla postati nedopustiva, tajnik bez odgađanja šalje obrazloženo mišljenje predsjedavajućem tog vijeća.
               4.   Zapisnik usmenog postupka i izvođenja dokaza sastavlja tajnik ili, ako se predsjednik žalbenih vijeća složi, djelatnik žalbenih vijeća kojeg imenuje predsjedavajući tog odnosnog vijeća.
               5.   Predsjednik žalbenih vijeća može prepustiti tajniku zadaću dodjeljivanja predmeta pojedinim žalbenim vijećima u skladu s kriterijima za dodjeljivanje koje je odredilo predsjedništvo.
               Predsjedništvo može na prijedlog predsjednika žalbenih vijeća prepustiti tajniku druge poslove vezane uz vođenje postupaka pred žalbenim vijećima.”
            
         
               5.
            
            
               Članak 8. zamjenjuje se sljedećim:
               „Članak 8.
               Postupak
               1.   Ako tajnik pošalje predsjedavajućem pojedinog žalbenog vijeća mišljenje o nedopustivosti neke žalbe u skladu s člankom 5. stavkom 3. drugim podstavkom, predsjedavajući predmetnog vijeća može ili suspendirati postupak i zatražiti od vijeća da donese odluku o nedopustivosti te žalbe ili zadržati odluku o nedopustivosti žalbe za odluku kojom se završava postupak pred žalbenim vijećem.
               2.   U postupcima inter partes i ne dovodeći u pitanje članak 61. stavak 2. Uredbe, izjava koja navodi razloge za žalbu i odgovor na žalbu, mogu se nadopuniti odgovorom stranke koja podnosi žalbu, podnesenim u roku dva mjeseca od objave odgovora i odgovorom tuženika, podnesenim u roku dva mjeseca od objave odgovora.
               3.   U postupcima inter partes, tuženik može u svom odgovoru tražiti poništaj odluke ili izmjenu pobijane odluke po pitanju koje nije bilo izneseno u žalbi. Takvi zahtjevi nemaju učinak ako podnositelj žalbe odustane od postupka.”
            
         Članak 2.
   Ova Uredba stupa na snagu dvadesetog dana od dana objave u Službenom listu Europske unije.
   Odredbe članka 8. stavaka 2. i 3. Uredbe (EZ) br. 216/96, kako je izmijenjena člankom 1. stavkom 5. ove Uredbe, primjenjuju se samo na postupke za koje je žalba podnesena nakon stupanja ove Uredbe na snagu.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 6. prosinca 2004.
      
         
            Za Komisiju
         
         Charlie McCREEVY
         
         
            Član Komisije
         
      
   
   
      (1)  SL L 11, 14.1.1994., str. 1. Uredba kako je zadnje izmijenjena Uredbom (EZ) br. 422/2004 (SL L 70, 9.3.2004., str. 1.).